SL Uradni list Evropske unije L 347/38

SKLEP št. 1/2012 ODBORA ZA CARINSKO SODELOVANJE ESA-EU

z dne 29. novembra 2012

o odstopanju od pravil o poreklu, določenih s Protokolom 1 k Začasnemu sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani zaradi upoštevanja posebnih razmer v državah Vzhodne in Južne Afrike v zvezi s konzerviranim tunom in fileti tuna

(2012/787/EU)

ODBOR ZA CARINSKO SODELOVANJE JE –

ob upoštevanju Začasnega sporazumu o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani ter zlasti člena 41(4) Protokola 1 k Sporazumu,

ob upoštevanju naslednjega:

(1) Začasni sporazum o določitvi okvira za sporazum o gospodarskem partnerstvu med državami Vzhodne in Južne Afrike na eni strani ter Evropsko skupnostjo in njenimi državami članicami na drugi strani (1) (v nadaljnjem besedilu: Začasni sporazum) se od 14. maja 2012 začasno uporablja med Unijo ter Republiko Madagaskar, Republiko Mauritius, Republiko Sejšeli in Republiko Zimbabve.

(2) Protokol 1 k Začasnemu sporazumu o opredelitvi pojma „izdelki s poreklom“ in načinih upravnega sodelovanja vsebuje pravila o poreklu za uvoz izdelkov s poreklom iz držav ESA v Unijo.

(3) V skladu s členom 42(8) Protokola 1 k Začasnemu sporazumu se odstopanja od teh pravil o poreklu avtomatično odobrijo v okviru letne kvote 8 000 ton za tuna v pločevinkah in 2 000 ton za filete tuna.

(4) Da se omogoči učinkovito in popolno uporabo kvote, ki je na voljo, so Mauritius, Sejšeli in Madagaskar zaprosili za odstopanje, ki pokriva letne količine 8 000 ton tuna v pločevinkah in 2 000 ton filetov tuna, uvoženih v Unijo med 1. januarjem 2013 in 31. decembrom 2022.

(5) Ker so zaprošene količine znotraj omejitev za letno kvoto, ki se na prošnjo držav ESA avtomatično odobri, bi moral Odbor za carinsko sodelovanje državam ESA dodeliti skupno kvoto. Zato bi bilo treba državam ESA za zaprošene količine odobriti odstopanje za tuna v pločevinkah in filete tuna.

(6) V členu 42(8) Protokola 1 k Začasnemu sporazumu je treba sklicevanje na „tuna v pločevinkah“ razumeti kot tuna, konzerviranega v rastlinskem olju ali na druge načine. Za te vrste tunov Priloga I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (2) (v nadaljnjem besedilu: kombinirana nomenklatura) uporablja izraz „konzervirani“. Izraz „konzervirani tuni“ vsebuje v pločevinke konzervirane tune, a tudi vakuumsko zapakirane tune v plastičnih vrečkah ali drugi embalaži. Zato je primerno uporabiti izraz „konzervirani tuni“.

(7) Zaradi jasnosti je primerno izrecno določiti, da je edini material brez porekla, ki se lahko uporablja za proizvodnjo konzerviranega tuna in filetov tuna z oznako KN 1604 14 16, tun iz tarifne številke HS 0302 ali 0303, da se za konzervirane tune in filete tuna lahko koristi odstopanje.

(8) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (3) določa pravila za upravljanje tarifnih kvot. Zaradi učinkovitega upravljanja, ki ga v tesnem sodelovanju izvajajo organi držav ESA, carinski organi Unije in Komisija, bi se morala navedena pravila smiselno uporabljati za količine, uvožene v skladu z odstopanjem, odobrenim s tem sklepom.

(9) Odstopanje bi bilo treba odobriti za obdobje 5 let, kot določa člen 42(10)(a) Protokola 1 k Začasnemu sporazumu.

(10) Za zagotovitev učinkovitega spremljanja izvajanja odstopanja morajo organi držav ESA Komisiji redno sporočati podrobne podatke o izdanih potrdilih o gibanju blaga EUR.1 –

SKLENIL:

Člen 1

Z odstopanjem od Protokola 1 k Začasnemu sporazumu in v skladu s členom 42(8) navedenega protokola se konzervirani tun in fileti tuna s tarifno številko HS 1604, proizvedeni iz tuna brez porekla s tarifno številko HS 0302 ali 0303, štejejo za izdelke s poreklom iz držav ESA v skladu s pogoji iz členov 2 do 5 tega sklepa.

Člen 2

Odstopanje iz člena 1 se uporablja na letni osnovi za izdelke in količine iz Priloge k temu sklepu, prijavljene za sprostitev v prosti promet v Uniji iz držav ESA med 1. januarjem 2013 in 31. decembrom 2017.

Člen 3

Količine iz Priloge se upravljajo v skladu s členi 308a, 308b in 308c Uredbe (EGS) št. 2454/93.

Člen 4

Carinski organi držav ESA izvajajo količinske preglede izvoza izdelkov iz člena 1.

Vsa potrdila o gibanju blaga EUR.1, ki jih izdajo za izdelke iz člena 1, vsebujejo sklic na ta sklep.

Pred koncem meseca, ki sledi posameznemu četrtletju, carinski organi navedenih držav Komisiji preko Sekretariata Odbora za carinsko sodelovanje posredujejo poročilo o količinah, za katere so bila na podlagi tega sklepa izdana potrdila o gibanju EUR.1, ter zaporedne številke navedenih potrdil.

Člen 5

Polje 7 potrdila o gibanju blaga EUR.1, izdanega v skladu s tem sklepom, vsebuje eno od naslednjih navedb:

„Derogation - Decision No 1/2012 of the ESA-EU Customs Cooperation Committee of […]“; „Dérogation - Décision no 1/2012 du Comité de Coopération Douanière AfOA-UE du […]“.

Člen 6

1. Države ESA in Unija vsaka na svoji strani sprejmejo ukrepe, potrebne za izvajanje tega sklepa.

2. Če Unija na podlagi objektivnih informacij odkrije nepravilnosti, goljufije ali ponavljajoče se nespoštovanje obveznosti iz člena 4, lahko zahteva začasno opustitev odstopanja iz člena 1 v skladu s postopkom iz člena 22(5) in (6) Začasnega sporazuma.

Člen 7

Ta sklep začne veljati z dnem sprejetja.

Ta sklep se uporablja od 1. januarja 2013.

V Bruslju, 29. novembra 2012 Za Odbor za carinsko sodelovanje ESA–EU Sopredsednika Péter KOVÁCS, Vivianne FOCK TAVE

(1) UL L 111, 24.4.2012, str. 2.

(2) UL L 256, 7.9.1987, str. 1.

(3) UL L 253, 11.10.1993, str. 1.